
Kutya limfómák drog rezisztenciájának kialakulása

A rosszindulatú daganatok gyógyítása az utóbbi évtizedekben történt tudományos áttörések ellenére is komoly kihívást jelent mind a humán, mind társállataink klinikumában. A közelmúltban elérhetővé vált ígéretes terápiák (jelátviteli útvonalak gátlása, érképződés gátlók és személyre szabott kezelések) használatának is gátat szab a kemoterápiáknál régóta ismert multidrog rezisztencia (MDR) kialakulása. Gyakori megfigyelés, hogy a kezelésre első alkalommal jól reagáló daganatok elvesztik kezdeti érzékenységüket, és képessé válnak a toxikus környezetben való túlélésre. Az MDR egyik legjelentősebb mechanizmusa az ABC (ATP-binding cassette) transzporterek családjába tartozó P-glycoprotein (Pgp, ABCB1, MDR1) fehérje fokozott expressziója. Ez a transzmembrán fehérje képes a sejtmembránba oldódó vegyületek széles csoportját (a kemoterápiás gyógyszerektől a HIV-elleni anyagokig) felismerni és az extracelluláris térbe juttatni, ezzel csökkentve a terápiás szerek sejten belüli koncentrációját. A régebbi nézet, miszerint a rezisztencia kialakulásában szerepet játszik a genetikai mutáció továbbra is érvényes, de kezd elfogadottá válni az epigenetikai folyamatok szabályozása is.
Munkám során 16 kutya limfóma mintán vizsgáltam a Pgp funkciót és a daganatok immunfenotípusát áramlási citométerrel. Dolgozatomban részletesen bemutatok 2 esetet, ahol megvalósult a hosszú távú utókövetés (25 héten keresztül). A B sejtes limfómával diagnosztizált kutyákat a Wisconsin-Madison protokoll szerint kezelték 16 alkalommal 25 héten keresztül. A tumor sejtek Pgp funkcióját és immunfenotípusát a diagnózis megállapításakor és a visszaesés során vizsgáltuk (4 mintavételnél).
Az egyik esetben a kezelés hatására folyamatosan növekedett a Pgp expresszió, melyet eddig kutya esetében még nem sikerült végigkövetni, a másik esetben a kezelés során kialakult rezisztencia meglepő módon reverzibilisnek bizonyult, a terápiás szerek hirtelen elhagyásával a rezisztencia mértéke egyre inkább csökkent.
A kezelés során kialakuló drog rezisztencia gyors megjelenése és eltűnése mögött valószínűleg epigenetikai szabályozás áll, melynek megértéséhez in vitro kísérleteket végeztünk, P388 B sejtes egér limfoblasztikus leukemia sejteken és MES-SA humán méhnyakrák sejteken reprodukáltuk a rezisztens fenotípus megjelenését kezelés hatására, valamint a gyógyszer elhagyásával a reverzibilis folyamatot bizonyítottuk. A jövőben epigenetikai gátlókkal szeretnénk igazolni az epigenetikai szabályozás relevanciáját.



